pythainlp/thaigov-v2-corpus-22032023 huggingface dataset:
วันศุกร์ที่ 1 เมษายน 2565
“กรมเจ้าท่า” มั่นใจประชาชนสัญจรทางน้ำช่วงสงกรานต์ปี 65 ปลอดภัย เพิ่มประสิทธิภาพให้บริการเรือโดยสาร - ท่าเทียบเรือทุกท่าทั่วประเทศ
“กรมเจ้าท่า” เตรียมแผนปฏิบัติการเชิงรุก ให้บริการโดยสารทางน้ำ ช่วงเทศกาล สงกรานต์ปี 65 ระดมเจ้าหน้าที่ดูแลกว่า 900 คน ทั้งในกรุงเทพฯ และต่างจังหวัด ออกมาตรการกำกับดูแลความปลอดภัยใช้ท่าเรือ ป้องกันอุบัติเหตุ คุมการแพร่ระบาดผู้ใช้บริการ
นายภูริพัฒน์ ธีระกุลพิศุทธิ์ รองอธิบดีกรมเจ้าท่า ด้านปลอดภัย เปิดเผยว่า กรมเจ้าท่าได้เตรียมความพร้อมในการอำนวยความสะดวกและความปลอดภัย ในการเดินทางโดยสารทางน้ำของประชาชน เพื่อรองรับวันหยุดยาวช่วงเทศกาลสงกรานต์ ประจำปี 2565 เป็นเทศกาลที่สำคัญของคนไทย ที่จะมีประชาชนและนักท่องเที่ยวเดินทางเพื่อกลับภูมิลำเนาและไปยังสถานที่แหล่งท่องเที่ยวที่สำคัญ โดยเฉพาะที่อยู่ในพื้นที่ริมแม่น้ำ ลำคลอง บึง อ่างเก็บน้ำ เขื่อน และชายทะเล ที่มีการเดินเรือ โดยกรมฯ ได้ เตรียมความพร้อมบุคลากร ทั้งเจ้าหน้าที่ และมาตราการการดูแลท่าเทียบเรือในทุกพื้นที่ที่อยู่ในความรับผิดชอบ เพื่อให้เกิดความปลอดภัยสูงสุดกับประชาชนที่ใช้บริการสัญจรทางน้ำ
“ กรมฯ ได้ระดมทีมเจ้าหน้าเพื่อที่จะให้บริการ และอำนวยความสะดวกให้กับประชาชนในช่วงเทศกาลสงกรานต์นี้ โดยการตรวจสภาพท่าเรือ การกำชับผู้ให้บริการเรือโดยสาร อุปกรณ์ความปลอดภัยบนเรือและมาตรการดูแลการแพร่ระบาด โควิด -19 มั่นใจว่ามาตรการต่างๆสามารถดูแลประชาชนได้อย่างมีประสิทธิภาพ”
ทั้งนี้ กรมเจ้าท่าได้ออกมาตรการป้องกันความปลอดภัยให้กับประชาชน อาทิ มาตรการป้องกันโรคติดเชื้อไวรัส COVID-19 มาตรการเตือนให้ใช้ความระมัดระวังในการเดินเรือและใช้เรือในช่วงเทศกาลสงกรานต์ พร้อมมีการแต่งตั้งคณะทำงาน เรือภัตตาคารและท่าเทียบเรือต่างๆ เข้มงวดกวดขันในการปฏิบัติตามแผนการรักษาความปลอดภัย พร้อมให้เจ้าหน้าที่ประจำท่าเทียบเรือ กำชับผู้โดยสารให้สวมใส่หน้ากากอนามัยตลอดการเดินทางทางน้ำ เพื่อให้เป็นไปตามมาตรการที่กระทรวงสาธารณสุขกำหนดไว้
นอกจากนี้ ได้มีการจัดตั้งศูนย์อำนวยความปลอดภัยทางน้ำ จุดอำนวยความสะดวกและประชาสัมพันธ์ทางน้ำประจำท่าเทียบเรือแบ่งเป็น ส่วนกลาง จำนวน 2 จุด ได้แก่ ท่าเรือท่าช้างและท่าเรือสาทร ซึ่งเป็นท่าเรือใหญ่ที่มีประชาชนใช้บริการเป็นจำนวนมาก ในส่วนของภูมิภาค จัดตั้งศูนย์ทั้งสิ้น 73 จุด มีเจ้าหน้าที่เพื่ออำนวยความสะดวกถึง 937 คน พร้อมทั้งมีการจัดเรือรักษาการณ์ จำนวน 57 ลำ ในการดูแลรักษาความปลอดภัยทางน้ำ โดยมีการทำงานแบบบูรณาการร่วมกับหน่วยงาน ต่างๆไม่ว่าจะเป็น กองทัพเรือ สำนักงานตำรวจแห่งชาติ กองบังคับการตำรวจน้ำ กรมป้องกันและบรรเทา สาธารณภัย เครือข่ายอาสาวารี เป็นต้น
อย่างไรก็ตาม เพื่อความปลอดภัยของประชาชนและนักท่องเที่ยว ขอให้ปฏิบัติตามที่เจ้าหน้าที่ประจำท่าเทียบเรือ ทั้งในเรื่องของการขึ้นลงเรือโดยสาร ต้องมีการสวมใส่เสื้อชูชีพ และหน้ากากอนามัย ตลอดเวลาการเดินทาง เพื่อลดอุบัติเหตุเป็นศูนย์ ตามนโยบายของรัฐบาล “สงกรานต์ สุขใจ ขับขี่ปลอดภัย ห่างไกลโควิด” หากประชาชนและนักท่องเที่ยว พบเห็นเหตุการณ์ความไม่ปลอดภัยทางน้ำ สามารถโทรแจ้งสายด่วน 1199 ได้ตลอด 24 ชั่วโมง
วันพฤหัสบดีที่ 23 ธันวาคม 2564
ของขวัญปีใหม่ 2565 จากใจกระทรวงอุตสาหกรรม
อำนวยความสะดวก ลดต้นทุน เสริมสภาพคล่อง ยกระดับผู้ประกอบการ พร้อมดูแลเกษตรกรและประชาชน
ของขวัญปีใหม่ 2565 จากใจกระทรวงอุตสาหกรรม
“อำนวยความสะดวก ลดต้นทุน เสริมสภาพคล่อง ยกระดับผู้ประกอบการ พร้อมดูแลเกษตรกรและประชาชน”
1. อำนวยความสะดวก/ลดต้นทุนผู้ประกอบการ
- บริการงานอนุญาตของ สมอ. ผ่านระบบอิเล็กทรอนิกส์ 100%
- ยกเว้นค่าธรรมเนียม
- ใบอนุญาตผลิตภัณฑ์อุตสาหกรรม
- การจดทะเบียนเครื่องจักร
- รายปีแก่ผู้ประกอบกิจการโรงงาน
2. เสริมสภาพคล่องทางธุรกิจ
- สินเชื่อเพิ่มศักยภาพ SME ดอกเบี้ยร้อยละ 2 ต่อปี วงเงิน 1,000 ลบ.
- สินเชื่อ สร้างโอกาส เสริมสภาพคล่อง SME ดอกเบี้ยร้อยละ 2 ต่อปี วงเงิน 500 ลบ.
- สินเชื่อเพื่อฟื้นฟู SME ดอกเบี้ยร้อยละ 2 ต่อปี วงเงิน 500 ลบ.
- สินเชื่อพิเศษดีพร้อมเปย์ ดอกเบี้ยคงที่ระยะสั้นแบบขั้นบันได เริ่มต้นปีแรก 3% ปีที่สอง 4% และปีที่สาม 5% วงเงิน 30 ลบ.
- สินเชื่อ “SMEs Happy” วงเงิน 15,000 ลบ.
....SMEs D Plus ดอกเบี้ยร้อยละ 4.5% ต่อปี
....SMEs D เพื่อการลงทุน ดอกเบี้ยร้อยละ 5.5% ต่อปี
....SMEs D เสริมสภาพคล่อง ดอกเบี้ยร้อยละ 6.0% ต่อปี
3. ยกระดับผู้ประกอบการ
- กำหนดมาตรฐานที่เกี่ยวข้องกับ Covid-19
- ฟรี‼️ต้นแบบผลิตภัณฑ์จาก “กัญชง” 28 ผลิตภัณฑ์
- ฟรี ‼️ให้คำปรึกษาแนะนำและออกแบบรรจุภัณฑ์ ฉลาก สติกเกอร์ พร้อมจัดทำต้นแบบให้ผู้ประกอบการ
- มอบต้นแบบเครื่องมือแพทย์ด้วยเทคโนโลยีหุ่นยนต์และระบบอัตโนมัติรองรับการแพร่ระบาดของ Covid-19 ให้สถานพยาบาลของรัฐและเอกชน
- คลินิคให้คำปรึกษาแนะนำด้านการพัฒนาผลิตภัณฑ์แก่วิสาหกิจชุมชน
- ฟรี‼️ซอฟแวร์สำหรับ SME 34 โปรแกรม
4. ดูแลเกษตรกรและประชาชน
- เหมืองแร่ปลอดภัยห่วงใยประชาชน ปีที่ 5 ตรวจสุขภาพประชาชน รอบสถานประกอบการเหมืองแร่
- ติดตั้ง QR Code หน้าโรงงาน เพื่อสร้างการรับรู้ ตรวจสอบสถานประกอบการในพื้นที่
- แสดง QR Code คู่กับเครื่องหมายมาตรฐานบนผลิตภัณฑ์ที่ได้รับอนุญาตตามมาตรฐาน
- จัดหาเครื่องสางใบอ้อย 288 เครื่อง ให้เกษตรกรชาวไร่อ้อยยืม สนับสนุนชาวไร่อ้อยในการตัดอ้อยสดช่วยลด PM 2.5
- จำหน่ายสินค้าโรงงาน ณ นิคมอุตสาหกรรมอมตะซิตี้ (ชลบุรี) 23 - 26 ธันวาคม 2564
- งาน DIPROM MOTOR OUTLET มหกรรมแสดงและจำหน่ายสินค้า รถยนต์ รถจักรยานยนต์ เครื่องจักรกลการเกษตร 4 - 13 กุมภาพันธ์ 2565 จ.ลำปาง
วันพฤหัสบดีที่ 4 พฤศจิกายน 2564
บีโอไอหนุนนักลงทุนไทยโกอินเตอร์
นางสาวซ่อนกลิ่น พลอยมี รองเลขาธิการคณะกรรมการส่งเสริมการลงทุน หรือ บีโอไอ เป็นประธานในพิธีเปิดการอบรมหลักสูตร “สร้างนักลงทุนไทยในต่างประเทศ (TOISC) รุ่นที่ 19”
พร้อมทั้งร่วมรับฟังการเสวนาพิเศษในหัวข้อ“Think for Growth:ฝ่าวิกฤตยุคCOVIDร่วมเดินหน้าธุรกิจไทยสู่อนาคต”โดยได้รับเกียรติจากผู้แทนบริษัท ปตท. น้ำมันและการค้าปลีกจำกัด (มหาชน) และ ธนาคารกรุงเทพ จำกัด (มหาชน) ร่วมเสวนา ณ โรงแรมมิลเลนเนียม ฮิลตัน กรุงเทพมหานคร
วันจันทร์ที่ 8 พฤศจิกายน 2564
ไทยฉีดวัคซีนโควิดทะลุ 80 ล้านโดส อยู่อันดับ 18 ของโลก พร้อมเร่งจัดซื้อยารักษาโควิด
....
นายธนกร วังบุญคงชนะ โฆษกรัฐบาล เผย พล.อ.ประยุทธ์ จันทร์โอชา นายกรัฐมนตรี และ รมว.กลาโหม พอใจการควบคุมการแพร่ระบาดโควิด-19 ในประเทศ หลังมีสัญญาณดีขึ้นต่อเนื่อง ขณะที่ยอดการฉีดวัคซีนสะสมของไทย ณ วันที่ 7 พ.ย. 64 เกิน 80 ล้านโดสแล้ว โดยอยู่ในอันดับที่ 18 ของโลก และอันดับที่ 3 ของอาเซียน (ข้อมูลจากเว็บไซต์บลูมเบิร์ก)
.
สำหรับเรื่องยารักษาโควิด-19 นายกรัฐมนตรีย้ำให้กระทรวงสาธารณสุขเร่งเจรจาการสั่งซื้อ ทั้ง "แพกซ์โลวิด (Paxlovid)" ของ บ.ไฟเซอร์ และ “โมลนูพิราเวียร์” ของ บ.เมอร์ค ที่ช่วยลดการรักษาตัวในโรงพยาบาล ลดการเสียชีวิต เพื่อสร้างความเชื่อมั่นให้ประชาชนกลับมาดำเนินชีวิตปกติโดยเร็ว และร่วมเดินหน้าพลิกฟื้นเศรษฐกิจต่อไป
.
อ่านเพิ่มเติม คลิกhttps://www.thaigov.go.th/news/contents/details/47920
#ไทยคู่ฟ้า#ร่วมต้านโควิด19
-------------------
วันพุธที่ 4 พฤษภาคม 2565
ครม. ผ่อนปรนมาตรการภาษีนำเข้า "ข้าวโพดเลี้ยงสัตว์" ภายใต้ WTO ในโควตา 3 เดือน (พ.ค. - ก.ค. 65) อัตราร้อยละ 0 ปริมาณไม่เกิน 6 แสนตัน
.....
ที่ประชุม ครม. (3 พ.ค. 65) เห็นชอบให้ผ่อนปรนมาตรการภาษีนำเข้าข้าวโพดเลี้ยงสัตว์ภายใต้ WTO ในโควตา โดยองค์การคลังสินค้า (อคส.) และผู้นำเข้าทั่วไป เป็นผู้นำเข้าได้ ระหว่างเดือน พ.ค. - ก.ค. 65 (3 เดือน) ในอัตราภาษีร้อยละ 0 ปริมาณไม่เกิน 6 แสนตัน (ร้อยละ 50) ของความต้องการใช้ข้าวโพดเลี้ยงสัตว์และวัตถุดิบทดแทน
.
มาตรการดังกล่าวจะช่วยบรรเทาปัญหาต้นทุนวัตถุดิบอาหารสัตว์ ผ่อนคลายสถานการณ์ต้นทุนในภาคปศุสัตว์ รวมทั้งช่วยให้ประชาชนไม่รับภาระราคาสินค้าปศุสัตว์ที่เพิ่มขึ้น
.
โดยกระทรวงการคลังและกระทรวงพาณิชย์ จะดำเนินการเร่งรัดออกประกาศและระเบียบที่เกี่ยวข้อง เพื่อให้นโยบายและมาตรการตามข้อเสนอนี้มีผลบังคับใช้โดยเร็ว
.
ทั้งนี้ นายกฯ ได้กำชับให้ติดตามเฝ้าระวังการดำเนินการตามมาตรการภาษีนำเข้าข้าวโพดเลี้ยงสัตว์ และมาตรการอื่น ๆ ที่เกี่ยวข้องอย่างใกล้ชิด เพื่อไม่ให้เกิดผลกระทบต่อเกษตรกรผู้ปลูกข้าวโพดเลี้ยงสัตว์ภายในประเทศ
.
รวมทั้งให้หน่วยงานที่เกี่ยวข้องทำความตกลงขอความร่วมมือผู้ประกอบการที่ได้สิทธิประโยชน์จากมาตรการนี้ ตรึงราคาสินค้าปศุสัตว์ที่จำหน่ายแก่ผู้บริโภค
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 8 กรกฎาคม 2564
ประกาศ ขสมก. ประจำวันที่ 8 กรกฎาคม 2564 พนักงานติดเชื้อไวรัส COVID-19 จำนวน 10 ราย
ประกาศ ขสมก. ประจำวันที่ 8 กรกฎาคม 2564 พนักงานติดเชื้อไวรัส COVID-19 จำนวน 10 ราย
1) ผู้ช่วยผู้อำนวยการสำนักการเจ้าหน้าที่ ฝ่ายบริหาร สำนักการเจ้าหน้าที่
2) พนักงานเก็บค่าโดยสารรถปรับอากาศ สาย 2 เขตการเดินรถที่ 3
3) พนักงานเก็บค่าโดยสารรถธรรมดา สาย 12 เขตการเดินรถที่ 4
4) พนักงานเก็บค่าโดยสารรถธรรมดา สาย 82 เขตการเดินรถที่ 5
5) พนักงานเก็บค่าโดยสารรถธรรมดา สาย 136 เขตการเดินรถที่ 4
6) พนักงานเก็บค่าโดยสารรถธรรมดา สาย 180 เขตการเดินรถที่ 4
7) พนักงานขับรถโดยสารปรับอากาศ สาย 39 เขตการเดินรถที่ 1
8) พนักงานขับรถโดยสารธรรมดา สาย 12 เขตการเดินรถที่ 4
9) พนักงานขับรถโดยสารธรรมดา สาย 82 เขตการเดินรถที่ 5
10) พนักงานขับรถโดยสารปรับอากาศ สาย 511 เขตการเดินรถที่ 3
วันศุกร์ที่ 6 พฤษภาคม 2565
กยศ. ร่วมจัดมหกรรมไกล่เกลี่ยหนี้จังหวัดสุราษฎร์ธานี วันที่ 6 พ.ค. 65 และจังหวัดพัทลุง วันที่ 9 พ.ค. 65 ผู้ร่วมงานจะไม่ถูกดำเนินคดี
กยศ.จัดมหกรรมไกล่เกลี่ยหนี้สินครัวเรือนครั้งที่ 7 จ.สุราษฎร์ธานี ในวันที่ 6 พ.ค.2565 และครั้งที่ 8 จ.พัทลุง ในวันที่ 9 พ.ค.2565 เชิญชวนผู้กู้ยืมเข้าร่วมงานเพื่อไกล่เกลี่ยก่อนฟ้องและหลังฟ้อง ซึ่งผู้กู้ยืมที่เข้าร่วมงานจะไม่ถูกดำเนินคดี
กองทุนเงินให้กู้ยืมเพื่อการศึกษา (กยศ.) ร่วมกับกรมคุ้มครองสิทธิและเสรีภาพ และกรมบังคับคดี จัดมหกรรมไกล่เกลี่ยหนี้สินครัวเรือนครั้งที่ 7 จังหวัดสุราษฎร์ธานี ในวันศุกร์ที่ 6 พฤษภาคม 2565 ณ โรงแรมแก้วสมุย รีสอร์ท และครั้งที่ 8 จังหวัดพัทลุง ในวันจันทร์ที่ 9 พฤษภาคม 2565 ณ มหาวิทยาลัยทักษิณ ขอเชิญชวนผู้กู้ยืมเข้าร่วมงานเพื่อไกล่เกลี่ยก่อนฟ้องและหลังฟ้อง ซึ่งผู้กู้ยืมที่เข้าร่วมงานจะไม่ถูกดำเนินคดี
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า “กองทุนเงินให้กู้ยืมเพื่อการศึกษา ขอเชิญชวนผู้กู้ยืมเข้าร่วมงานมหกรรมไกล่เกลี่ยหนี้สินครัวเรือน ครั้งที่ 7 จังหวัดสุราษฎร์ธานี ในวันศุกร์ที่ 6 พฤษภาคม 2565 ณ โรงแรม แก้วสมุย รีสอร์ท จังหวัดสุราษฎร์ธานี และงานมหกรรมไกล่เกลี่ยหนี้สินครัวเรือน ครั้งที่ 8 จังหวัดพัทลุง ในวันจันทร์ที่ 9 พฤษภาคม 2565 ณ มหาวิทยาลัยทักษิณ จังหวัดพัทลุง โดยกองทุนได้ร่วมกับกรมคุ้มครองสิทธิและเสรีภาพ และกรมบังคับคดี กระทรวงยุติธรรม ในการจัดงานไกล่เกลี่ยหนี้เพื่อเป็นการช่วยเหลือและบรรเทาความเดือดร้อนของผู้กู้ยืมเงิน ที่ได้รับผลกระทบทางเศรษฐกิจจากสถานการณ์การแพร่ระบาดของโรคติดเชื้อไวรัสโคโรนา 2019 ทำให้ผู้กู้ยืมเงินบางส่วนขาดรายได้และผิดนัดชำระหนี้ จนนำไปสู่การฟ้องร้องดำเนินคดีหรือถูกบังคับคดีตามกฎหมาย กลุ่มเป้าหมายของกองทุน ได้แก่ ผู้กู้ยืมกลุ่มที่ค้างชำระหนี้ที่ถูกบอกเลิกสัญญาและกำลังจะถูกฟ้อง และผู้กู้ยืมกลุ่มที่จะถูกบังคับคดี หากผู้กู้ยืมเข้ากระบวนการไกล่เกลี่ย กองทุนก็จะไม่จำเป็นต้องดำเนินคดี ซึ่งจะลดภาระค่าใช้จ่ายของกองทุน และนอกจากผู้กู้ยืมที่เข้าสู่กระบวนการไกล่เกลี่ยจะไม่ถูกดำเนินคดีแล้ว ผู้กู้ยืมจะได้รับส่วนลดเบี้ยปรับ รวมทั้งได้รับโอกาสในการขยายระยะเวลาผ่อนชำระได้ถึงอายุ 65 ปี เพื่อให้ผู้กู้ยืมสามารถกลับเข้ามาสู่ระบบการชำระหนี้ให้เป็นปกติ และเมื่อร่างพระราชบัญญัติกองทุนเงินให้กู้ยืมเพื่อการศึกษา (ฉบับที่...) พ.ศ. .... ที่อยู่ระหว่างการขอแก้ไขมีผลบังคับใช้ กองทุนจะมีอำนาจในการปลดภาระผู้ค้ำประกัน โดยกองทุน มีหลักการว่าจะยกเลิกการค้ำประกันของผู้ค้ำประกัน เมื่อผู้กู้ยืมได้ผ่อนชำระเงินต้นมาแล้วร้อยละ 25 ของเงินต้นที่ค้างชำระอีกด้วย
ทั้งนี้ ผู้กู้ยืมสามารถลงทะเบียนเข้าร่วมงานล่วงหน้าและดาวน์โหลดแอปพลิเคชัน กยศ. Connect เพื่อรับสิทธิขอไกล่เกลี่ยฯ ได้ที่ QRcode ด้านล่างหรือทางเว็บไซต์ www.studentloan.or.th หรือสอบถามเพิ่มเติมได้ที่ไลน์บัญชีทางการ กยศ. หรือโทรศัพท์หมายเลข 0 2016 4888” ผู้จัดการกองทุนฯ กล่าวในที่สุด
วันอาทิตย์ที่ 28 สิงหาคม 2565
ผู้ตรวจดีอีเอส ลงพื้นที่ติดตามความคืบหน้าโครงการขับเคลื่อนเศรษฐกิจดิจิทัล โครงการตามแผนตรวจราชการของกระทรวงฯ ใน จ.นครสวรรค์
ผู้ตรวจดีอีเอส ลงพื้นที่ติดตามความคืบหน้าโครงการขับเคลื่อนเศรษฐกิจดิจิทัล โครงการตามแผนตรวจราชการของกระทรวงฯ ใน จ.นครสวรรค์
เมื่อวันที่26สิงหาคม2565นางสาวกรรวีสิทธิชีวภาคผู้ตรวจราชการกระทรวงดิจิทัลเพื่อเศรษฐกิจและสังคม ลงพื้นที่จ.นครสวรรค์เพื่อตรวจเยี่ยมและรับฟังรายงานสรุปผลการดำเนินงานที่สำคัญรวมทั้งรับฟังข้อปัญหา/อุปสรรคในการดำเนินงานด้านเทคโนโลยีดิจิทัลของรัฐบาลตามแผนตรวจราชการโดยมีงานสำคัญในปี2565อาทิโครงการยกระดับศูนย์การเรียนICTชุมชนสู่ศูนย์ดิจิทัลชุมชนโครงการบริการอินเทอร์เน็ตสาธารณะสู่ชุมชนโครงการเน็ตประชารัฐ/เครือข่ายอาสาสมัครดิจิทัล(อสด.)โครงการจัดทำบัญชีข้อมูลภาครัฐ(GD Catalog)โครงการSmart Cityและท่านผวจ.มอบให้ท่านรองผู้ว่าราชการจังหวัดนครสวรรค์(นายจุมพฏวรรณฉัตรสิริ)ที่กำกับดูแลหน่วยงานสังกัดกระทรวงดิจิทัลเพื่อเศรษฐกิจและสังคมให้ต้อนรับท่านผต.และคณะที่ห้องปฏิบัติงานรองผู้ว่า
โดยคณะของผู้ตรวจฯรับฟังความคืบหน้าการขับเคลื่อนงานดิจิทัลเพื่อเศรษฐกิจและสังคมในพื้นที่ที่ตอบโจทย์ยุทธศาสตร์จังหวัดและได้ให้ข้อเสนอแนะเกี่ยวกับการทำงานร่วมกันของหน่วยงานในสังกัดทำงานให้เป็นทีมและร่วมมือกันขับเคลื่อนงานตามยุทธศาสตร์ของกระทรวงดิจิทัลเพื่อเศรษฐกิจและสังคมและผลักดันยุทธศาสตร์จังหวัดด้วยเพื่อผลสำเร็จที่เป็นรูปธรรมเกิดประโยชน์ต่อประชาชน/ภาคส่วนต่างๆในการนี้ได้ประชุมร่วมกับทุกหน่วยงานในสังกัดณศาลากลางจังหวัดนครสวรรค์จากนั้นช่วงบ่ายได้ลงพื้นที่ตรวจเยี่ยมศูนย์ดิจิทัลชุมชนศูนย์อบต.วัดไทรย์และศูนย์อบต.พระนอนและได้ลงตรวจจุดติดตั้งเน็ตประชารัฐหมู่11ถนนโค้งต.หนองกรดอ.เมืองจ.นครสวรรค์
*****************
วันอาทิตย์ที่ 6 มีนาคม 2565
นายกฯ สั่งเร่ง ปราบพนันออนไลน์ ห่วงเด็ก เยาวชนตกเป็นเหยื่อ ขอคนไทยช่วยกันแจ้งเบาะแส
นายกฯ สั่งเร่ง ปราบพนันออนไลน์ ห่วงเด็ก เยาวชนตกเป็นเหยื่อ ขอคนไทยช่วยกันแจ้งเบาะแส
เมื่อวันที่ 6 มี.ค. น.ส.ไตรศุลี ไตรสรณกุล รองโฆษกประจําสํานักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและ รมว.กลาโหม ได้รับรายงานการลักลอบเปิดเว็บการพนันออนไลน์จำนวนมาก และยังได้รับเรื่องร้องเรียนเกี่ยวกับปัญหาการพนันออนไลน์จากหลายช่องทาง แม้เจ้าหน้าที่ตำรวจจะเข้มงวดในเรื่องดังกล่าว แต่ก็ยังพบว่ามีเว็บพนันออนไลน์เกิดขึ้นอย่างต่อเนื่อง โดยนายกรัฐมนตรี มีความห่วงใยประชาชน โดยเฉพาะเด็กและเยาวชน ที่อาจตกเป็นเหยื่อของการพนันออนไลน์ จึงกำชับให้สำนักงานตำรวจแห่งชาติ และหน่วยงานที่เกี่ยวข้อง เร่งปราบปรามการพนันออนไลน์ เพื่อป้องกันการสูญเสียทรัพย์สินของประชาชน และมิให้เยาวชนชาวไทย เข้าไปข้องเกี่ยวกับการพนันที่จะส่งผลต่ออนาคตได้
น.ส.ไตรศุลี กล่าวว่า นายกรัฐมนตรี เน้นย้ำให้เจ้าหน้าที่ต้องเอาจริงเอาจังกับการปราบปรามการพนันออนไลน์ โดยพยายามสืบสวน สอบสวนให้ถึงต้นตอของขบวนการ ซึ่งส่วนหนึ่งมีที่ตั้งของเซิร์ฟเวอร์อยู่ในประเทศเพื่อนบ้าน จึงเป็นเรื่องที่จะต้องประสานความร่วมมือ แลกเปลี่ยนข้อมูลกับประเทศเพื่อนบ้าน เพื่อให้การดำเนินงานมีประสิทธิภาพสูงสุด นอกจากนี้ ยังกำชับว่า หากพบข้าราชการ เจ้าหน้าที่ของรัฐ มีส่วนเกี่ยวข้องกับการพนันออนไลน์ ทั้งการสนับสนุนและรับสินบน จะต้องถูกดำเนินการขั้นเด็ดขาด มีบทลงโทษทั้งอาญาและวินัย
น.ส.ไตรศุลี กล่าวว่า ประชาชนมีส่วนสำคัญในการป้องกันและปราบปรามการพนันออนไลน์ รัฐบาล ขอความร่วมมือประชาชน ตลอดจนหน่วยงานปกครองส่วนท้องถิ่น หากพบเบาะแสของการพนันออนไลน์ให้แจ้งเจ้าหน้าที่ตำรวจ จึงขอให้ช่วยกันเป็นหูเป็นตา พบเห็นสิ่งที่ต้องสงสัยว่าเป็นการกระทำความผิด ให้แจ้งเจ้าหน้าที่เพื่อดำเนินการตรวจสอบ และขอให้ประชาชนระมัดระวัง ไม่ควรเข้าไปข้องเกี่ยวกับการพนันทุกชนิด ซึ่งถือเป็นสิ่งผิดกฎหมาย ที่สำคัญจะทำให้สูญเสียทรัพย์สิน จากการตกเป็นเหยื่อของการพนันด้วย
---------------------
วันอังคารที่ 3 สิงหาคม 2564
ทีม One Home พม. จ.ปทุมธานี จับมือภาคีเครือข่าย เร่งช่วยเหลือครอบครัวกลุ่มเปราะบาง 9 ชีวิต ที่มีทั้งเด็กเล็กและผู้สูงอายุ ติดเชื้อโควิด-19
ทีม One Home พม. จ.ปทุมธานี จับมือภาคีเครือข่าย เร่งช่วยเหลือครอบครัวกลุ่มเปราะบาง 9 ชีวิต ที่มีทั้งเด็กเล็กและผู้สูงอายุ ติดเชื้อโควิด-19
เมื่อวันที่20 ก.ค. 64เวลา 16.00 น. ที่กระทรวงการพัฒนาสังคมและความมั่นคงของมนุษย์ ถนนกรุงเกษม สะพานขาว กรุงเทพฯนางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)เปิดเผยว่า จากกรณีครอบครัวหนึ่งที่อาศัยอยู่ในพื้นที่อำเภอคลองหลวง จังหวัดปทุมธานี ได้ติดเชื้อโควิด-19 รวมทั้งหมด 9 คน มีทั้งผู้สูงอายุและเด็กเล็กอายุ 1 ปี และ 5 ปี ซึ่งได้ขอความช่วยเหลือจากหน่วยงานต่างๆ ทั้งนี้ กระทรวงการพัฒนาสังคมและความมั่นคงของมนุษย์ (พม.) มีความห่วงใยครอบครัวดังกล่าว โดยทีมOne Homeพม. จังหวัดปทุมธานี ได้บูรณาการความช่วยเหลือแล้ว ผ่านสายด่วนโควิค-19 ผู้ว่าราชการจังหวัดปทุมธานี ด้วยการสอบสวนโรคและส่งข้อมูลผู้ป่วยทั้ง 9 คน เข้าสู่ระบบสำนักงานสาธารณสุขจังหวัดปทุมธานีเรียบร้อยแล้ว และวานนี้ (19ก.ค. 64) ทีมแพทย์ได้มีการโทรสอบถามอาการและแนะนำการปฏิบัติตัวระหว่างกักตัวที่บ้าน พร้อมทั้งการรับประทานยาระหว่างรอเข้าระบบการรักษา อีกทั้งทีมOne Homeพม. จังหวัดปทุมธานี ได้ลงพื้นที่เยี่ยมบ้านเพื่อมอบเครื่องอุปโภคบริโภคที่จำเป็นให้กับครอบครัวดังกล่าว ได้แก่ ไข่ไก่ข้าวสารน้ำดื่มปลากระป๋องน้ำมันพืชและบะหมี่กึ่งสำเร็จรูปตามโครงการผู้ว่าฯ สละเงิน 3 เดือน เพื่อช่วยเหลือพี่น้องประชาชนชาวปทุมธานี
นางพัชรีกล่าวต่อไปว่า ทั้งนี้ กลุ่มเปราะบางและประชาชนที่กำลังประสบปัญหาความเดือดร้อนจากผลกระทบของโรคโควิด-19 สามารถติดต่อขอความช่วยเหลือได้ที่ 1) ศูนย์ช่วยเหลือสังคม สายด่วน พม. โทร. 1300บริการ 24 ชม. 2) สำนักงานพัฒนาสังคมและความมั่นคงของมนุษย์จังหวัดทั่วประเทศ และ 3) อาสาสมัครพัฒนาสังคมและความมั่นคงของมนุษย์ (อพม.) ในพื้นที่
วันศุกร์ที่ 25 กุมภาพันธ์ 2565
นายกฯ ห่วงใย สั่งการให้กระทรวงการต่างประเทศดูแลคนไทยอย่างใกล้ชิด ประเมินสถานการณ์ต่อเนื่อง กำหนดแผนอพยพให้ความช่วยเหลือให้ดีที่สุด
นายกฯ ห่วงใย สั่งการให้กระทรวงการต่างประเทศดูแลคนไทยอย่างใกล้ชิด ประเมินสถานการณ์ต่อเนื่อง กำหนดแผนอพยพให้ความช่วยเหลือให้ดีที่สุด
วันที่ 25 กุมภาพันธ์ 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมห่วงใยต่อสถานการณ์ความรุนแรงในยูเครนซึ่งมีความตึงเครียดสูงขึ้น และเสี่ยงต่อความปลอดภัยของคนไทยในยูเครน จึงได้สั่งการอย่างใกล้ชิด ให้หน่วยงานที่เกี่ยวข้องโดยมีกระทรวงการต่างประเทศเป็นหลักในการวางแผนให้ความช่วยเหลือคนไทย เตรียมพร้อมให้เท่าทันสถานการณ์ ซึ่งมีความคืบหน้าล่าสุดดังนี้
นับตั้งแต่วันนี้ (25 กุมภาพันธ์ 2565) สถานเอกอัครราชทูตไทย ณ กรุงวอร์ซอ ประเทศโปแลนด์ ได้จัดตั้ง “ศูนย์ปฏิบัติการช่วยเหลือคนไทยในยูเครน (เมืองลวิฟ)” โดยจะใช้โรงแรม Цісар หรือ Tsisar เป็นศูนย์หลัก (ที่อยู่ Horodotska St, 65, Lviv, Lviv Oblast, Ukraine, 79000) ซึ่งจะมีเจ้าหน้าที่ของสถานเอกอัครราชทูตฯ ไปประจำ เพื่อใช้เป็น (1) ที่พักชั่วคราวของคนไทยในยูเครน และ (2) ศูนย์ประสานงานกับฝ่ายยูเครนในการช่วยเหลือคนไทยในยูเครน ทั้งนี้ เมืองลวิฟจะเป็นฐานในการรวบรวมคนไทยในยูเครนจากพื้นที่เสี่ยงภัยเป็นการชั่วคราว เพื่อเดินทางกลับประเทศไทย (จากเมืองลวิฟหรือเข้าโปแลนด์) หรือเดินทางกลับที่อยู่อาศัย ซึ่งขึ้นอยู่กับสถานการณ์ความปลอดภัยในยูเครน
ทั้งนี้ สถานเอกอัครราชทูตได้ประสานกับคนไทยอย่างต่อเนื่อง จัดหารถไปรับคนไทยมายังเมืองลวิฟ เพื่อให้มั่นใจว่าคนไทยที่ต้องการจะเดินทางมาเมืองลวิฟสามารถเดินทางมาได้เนื่องจากขณะนี้สถานการณ์มีความไม่แน่นอนสูง และในระหว่างนี้ ได้ขอให้นายจ้างดูแลความปลอดภัยและความเป็นอยู่ของลูกจ้างคนไทยอย่างเต็มที่ทั้งเตรียมอาหาร สิ่งของจำเป็น และเอกสารสำคัญ ซึ่งรวมถึงการหายานพาหนะที่สามารถหาได้กรณีจำเป็นกรณีต้องพาลูกจ้างออกจากพื้นที่เสี่ยงภัย
นายธนกรฯ กล่าวเพิ่มเติมว่า ในการให้ความช่วยเหลืออาจจะต้องปรับแผนให้เหมาะสม เนื่องจากมีคำสั่งปิดน่านฟ้า จึงอาจจะทำให้ไม่สามารถใช้เครื่องบินบินออกจากยูเครน จึงอาจต้องพิจารณาแผนอื่นๆที่ได้เตรียมไว้ เช่น การเช่าเครื่องเหมาลำจากโปแลนด์หรือประเทศอื่นๆ ในทวีปยุโรป แล้วบินกลับมายังไทย หรือการนำเครื่องบินจากไทยบินไปรับ ซึ่งทั้งหมดนี้กระทรวงการต่างประเทศจักได้ดำเนินการเพื่อช่วยเหลือคนไทยในยูเครนตามบัญชานายกรัฐมนตรีอย่างเต็มที่
“นายกรัฐมนตรีห่วงใยคนไทยที่ยูเครน สั่งการให้ทุกหน่วยงานที่เกี่ยวข้อง โดยมีกระทรวงการต่างประเทศเป็นหลัก ดำเนินการดูแล ช่วยเหลือคนไทย ประเมินสถานการณ์อย่างต่อเนื่อง และกำหนดแผนให้ความช่วยเหลือเพื่อความปลอดภัย ปรับเปลี่ยนตามสถานการณ์ โดยขอให้ทุกหน่วยงานดูแลคนไทยให้ดีที่สุด” นายธนกรฯ กล่าว
อนึ่ง ขอให้ผู้ที่พำนักอาศัยในยูเครนติดตามสถานการณ์และข่าวสารอย่างใกล้ชิด ทั้งทาง Facebook สถานเอกอัครราชทูตฯ กลุ่ม LINE ระหว่างสถานเอกอัครราชทูตฯ กับชุมชนไทยในยูเครน และกลุ่ม Telegram ระหว่างสถานเอกอัครราชทูตฯ กับเจ้าของร้านสปาไทย ชาวยูเครน เพื่อการประสานงานกันอย่างทันท่วงทีกรณีมีเหตุการณ์ฉุกเฉินด้วย โดยมีหมายเลขสายด่วน +48 696 642 348 (ตลอด 24 ชั่วโมง)
วันพฤหัสบดีที่ 31 มีนาคม 2565
โฆษกรัฐบาลเผย “นายกฯ” แสดงความเสียใจต่อครอบครัวเจ้าหน้าที่ตำรวจชุดปฏิบัติการจู่โจม-ชุดลาดตระเวน ที่เสียชีวิตและบาดเจ็บจากกรณีคนร้ายลอบวางระเบิดพื้นที่ อ.บันนังสตา จ.ยะลา
โฆษกรัฐบาลเผย “นายกฯ” แสดงความเสียใจต่อครอบครัวเจ้าหน้าที่ตำรวจชุดปฏิบัติการจู่โจม-ชุดลาดตระเวน ที่เสียชีวิตและบาดเจ็บจากกรณีคนร้ายลอบวางระเบิดพื้นที่ อ.บันนังสตา จ.ยะลา กำชับไล่ล่าคนร้ายมาลงโทษ เพิ่มมาตรการดูแลความปลอดภัยประชาชน
วันที่ 31 มีนาคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบรายงานกรณีขณะที่ชุดปฏิบัติการจู่โจม 1 พร้อมกำลังชุดลาดตระเวน ได้รับมอบหมายให้ปฏิบัติหน้าที่ส่งหมายเรียกพยานคดีจราจร พื้นที่ ต.บาเจาะ อ.บันนังสตา จ.ยะลา โดยใช้รถยนต์เช่าทางราชการเลขทะเบียน กง 5150 กรุงเทพมหานคร เมื่อมาถึงที่เกิดเหตุบริเวณถนนบาเจาะ-เขื่อนบางลาง หมู่ที่ 4 ต.บาเจาะ อ.บันนังสตา จ.ยะลา เวลาประมาณ 10.10 น. วานนี้ (30 มี.ค. 65) ได้เกิดเหตุระเบิดขึ้นเป็นเหตุให้กำลังพลเสียชีวิต 1 นาย ได้รับบาดเจ็บจำนวน 3 นาย โดยนายกรัฐมนตรีแสดงความเสียใจอย่างยิ่งต่อครอบครัวของกำลังพลที่เสียชีวิตและบาดเจ็บจากกรณีดังกล่าว พร้อมกำชับไปยังฝ่ายความมั่นคงในพื้นที่และทุกหน่วยที่เกี่ยวข้องให้ลงพื้นที่หาข่าว เก็บรวบรวมพยานหลักฐาน และปฏิบัติการเชิงรุก เพื่อติดตามบังคับใช้กฎหมายกับกลุ่มผู้ก่อเหตุให้ถึงที่สุด พร้อมทั้งเพิ่มความระมัดระวังในการปฏิบัติงานโดยไม่ประมาท เพิ่มมาตรการดูแลความปลอดภัยประชาชนในพื้นที่ และสั่งการให้ต้นสังกัดช่วยเหลือดูแลการรักษาพยาบาลผู้ได้รับบาดเจ็บอย่างเต็มกำลัง และให้การสนับสนุนช่วยเหลือครอบครัวกำลังพลที่เสียชีวิตในการประกอบพิธีทางศาสนาอย่างสมเกียรติ ตามระเบียบของทางราชการ
“ขอให้พี่น้องประชาชนอย่าตื่นตระหนก ใช้ชีวิตตามปกติ และให้ความร่วมมือแจ้งเบาะแสกับเจ้าหน้าที่ ทั้งนี้ สถานการณ์ความไม่สงบในพื้นที่จังหวัดชายแดนภาคใต้เริ่มดีขึ้น จะเห็นได้ว่าจำนวนเหตุการณ์ความรุนแรงลดลงอย่างต่อเนื่อง โดยรัฐบาลกำลังพัฒนาและยกระดับรายได้และคุณภาพชีวิตของประชาชนในพื้นที่อย่างเป็นรูปธรรม เพื่อสร้างสภาพแวดล้อมความปลอดภัยของพื้นที่ 3 จังหวัดชายแดนใต้ในภาพรวม” นายธนกร กล่าว
---------------------
วันพุธที่ 17 พฤศจิกายน 2564
รมว.พม. ลงพื้นที่ จ.พังงา เปิดศูนย์ช่วยเหลือสังคมกะไหล ช่วยแก้ปัญหากลุ่มเปราะบางแบบ One Stop Service
รมว.พม. ลงพื้นที่ จ.พังงา เปิดศูนย์ช่วยเหลือสังคมกะไหล ช่วยแก้ปัญหากลุ่มเปราะบางแบบ One Stop Service
เมื่อวันที่ 16 พ.ย. 64เวลา 15.45 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) พร้อมด้วย นางกันตวรรณ ตันเถียร กุลจรรยาวิวัฒน์ สมาชิกสภาผู้แทนราษฎรจังหวัดพังงา และประธานคณะกรรมาธิการการเกษตรและสหกรณ์ สภาผู้แทนราษฎร นายธรรมนูญ ศรีวรรธนะ รองผู้ว่าราชการจังหวัดพังงา และคณะผู้บริหารกระทรวง พม. ลงพื้นที่จังหวัดพังงา เพื่อเปิดศูนย์ช่วยเหลือสังคมกะไหล อำเภอตะกั่วทุ่ง จังหวัดพังงา เป็นศูนย์ฯ แห่งแรกของจังหวัดพังงาที่ให้บริการอย่างครอบคลุมตามภารกิจกระทรวง พม. สำหรับการช่วยเหลือประชาชนทุกกลุ่มเป้าหมายและทุกช่วงวัย โดยเฉพาะอย่างยิ่งกลุ่มเปราะบาง ได้แก่ เด็ก เยาวชน ผู้สูงอายุ คนพิการ และผู้ด้อยโอกาส ด้วยการให้บริการด้านสิทธิและสวัสดิการสังคมทั้งด้านการสงเคราะห์ คุ้มครอง พัฒนา ป้องกัน และแก้ไขปัญหาสังคม เพื่อตอบสนองต่อความต้องการของประชาชนในพื้นที่อย่างรวดเร็วและทันเหตุการณ์ เพราะปัญหาของประชาชน รอไม่ได้ อีกทั้งบูรณาการการทำงานร่วมกับภาคีเครือข่ายทุกภาคส่วนในพื้นที่ อาทิ ศูนย์พัฒนาครอบครัวในชุมชน (ศพด.) ศูนย์พัฒนาคุณภาพชีวิตและส่งเสริมอาชีพผู้สูงอายุ (ศพอส.) ศูนย์บริการคนพิการทั่วไป เจ้าหน้าที่ท้องถิ่น สภาเด็กและเยาวชน ชมรมผู้สูงอายุ กลุ่มสตรี และอาสาสมัครพัฒนาสังคมและความมั่นคงของมนุษย์ (อพม.) เป็นต้น เพื่อให้มีส่วนร่วมในการแก้ปัญหาของประชาชนด้วยการให้บริการแบบเบ็ดเสร็จ ณ จุดเดียว (One Stop Service - OSS) นอกจากนี้ ได้มอบถุงยังชีพและรถสามล้อมือโยกเพื่อช่วยเหลือคนพิการ และมอบของขวัญให้กำลังใจกลุ่มคุณแม่วัยใสในพื้นที่
นายจุติ กล่าวว่าวันนี้ ตนตั้งใจเดินทางมาจังหวัดพังงา ซึ่งไม่ได้มาเพราะความบังเอิญหรือทางผ่าน ดังนั้น การมาวันนี้ ไม่ได้เป็นครั้งสุดท้าย เราตั้งใจมาทำงานอย่างเต็มที่ ซึ่งนับว่าเป็นความท้าทายในการทำงาน เพราะชีวิตเราหยุดนิ่งไม่ได้ ศูนย์แห่งนี้จะช่วยเหลือสังคมทั้งเด็ก เยาวชน สตรี คุณแม่วัยใส คนพิการ ผู้สูงอายุ โดยทุกคนจะเข้ามามีส่วนร่วม เพราะศูนย์แห่งนี้จะมีผู้ที่มาช่วยทำงาน ช่วยเหลือสังคม และการตั้งศูนย์แห่งนี้เพื่อรับฟังปัญหาและแก้ไขปัญหาสังคม วันนี้ปัญหาสังคมมีมากมายและซับซ้อน หลังจากสถานการณ์โควิด - 19 ทุกอย่างจะเปลี่ยนแปลง ไม่เหมือนเดิม ซึ่งเราต้องเตรียมรับมือกับความเปลี่ยนแปลง เราต้องสร้างภูมิคุ้มกันให้กับสังคมให้กับคนรุ่นใหม่พร้อมรับการเปลี่ยนแปลงในอนาคต ทั้งนี้ จังหวัดพังงา เราจะทำให้ศูนย์แห่งนี้ไม่ได้มีแค่ป้าย แต่เราจะเปิดศูนย์ด้วยจิตวิญญาณ ศูนย์แห่งนี้จะเป็นศูนย์ที่มีผู้คนเข้ามาช่วยกัน เป็นศูนย์ที่สร้างความหวัง สร้างโอกาส สร้างอาชีพใหม่ๆ ให้กับคนทำงาน ซึ่งกระทรวง พม. จะทำงานเพื่อให้สังคมเข้มแข็งต่อไป
วันอังคารที่ 15 มีนาคม 2565
ครม.เห็นชอบแต่งตั้งข้าราชการให้ดำรงตำแหน่งประเภทบริหาร ระดับสูง ตำแหน่ง ผู้ตรวจราชการกระทรวงวัฒนธรรม 2 ราย
ครม.เห็นชอบแต่งตั้งข้าราชการให้ดำรงตำแหน่งประเภทบริหาร ระดับสูง ตำแหน่ง ผู้ตรวจราชการกระทรวงวัฒนธรรม 2 ราย
ครม.เห็นชอบแต่งตั้งข้าราชการให้ดำรงตำแหน่งประเภทบริหาร ระดับสูง ตำแหน่ง ผู้ตรวจราชการกระทรวงวัฒนธรรม 2 ราย
วันที่ 15 มีนาคม 2565 นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า ในการประชุมคณะรัฐมนตรี (ครม.) มีมติอนุมัติตามที่กระทรวงวัฒนธรรม (วธ.) เสนอแต่งตั้งข้าราชการให้ดำรงตำแหน่งประเภทบริหาร ระดับสูง จำนวน 2 ราย ดังนี้ 1. นายพนมบุตร จันทรโชติ รองอธิบดีกรมศิลปากร แต่งตั้งให้ดำรงตำแหน่ง ผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง กระทรวงวัฒนธรรม 2. นางโชติกา อัครกิจโสภากุล ผู้ช่วยปลัดกระทรวงวัฒนธรรม แต่งตั้งให้ดำรงตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง กระทรวงวัฒนธรรม ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งให้ดำรงตำแหน่งประเภทบริหาร ระดับสูง ซึ่งผู้บริหารระดับสูงทั้ง 2 รายที่ได้รับการแต่งตั้งในครั้งนี้ เป็นผู้ที่มีความรู้ความสามารถและประสบการณ์ขับเคลื่อนงานตามภารกิจกระทรวงกึ่งเศรษฐกิจ ด้านศาสนา ศิลปะและวัฒนธรรม ตามนโยบายรัฐบาล และกระทรวงวัฒนธรรม ซึ่งเหมาะสมกับตำแหน่งดังกล่าว
วันจันทร์ที่ 4 ตุลาคม 2564
"นรม.และรมว.กห. สั่งกองทัพสนับสนุน จว.ริมเจ้าพระยารับมือกับมวลน้ำที่ทยอยระบายออกจากพื้นที่อุทกภัย เสียใจกำลังพลได้รับบาดเจ็บ ย้ำคงความต่อเนื่องช่วยเหลือประชาชนและไม่ประมาท"
พล.อ.คงชีพ ตันตระวาณิชย์ โฆษก กห. เปิดเผยว่า พล.อ.ประยุทธ์ จันทร์โอชา นรม.และ รมว.กห.ได้สั่งการทุกเหล่าทัพ สนับสนุน จว.ริมแม่น้ำเจ้าพระยาและป่าสัก
รับมือกับมวลน้ำที่ทยอยระบายจากพื้นที่ประสบอุทกภัย เพื่อให้ประชาชนที่อาศัยริมแม่น้ำสายหลักได้รับผลกระทบน้อยที่สุด ขณะเดียวกันได้ย้ำให้ทุกเหล่าทัพ ยังคงให้การช่วยเหลือประชาชนกว่า 229,000 ครอบครัวในทุกพื้นที่ 31 จังหวัดที่ได้รับผลกระทบต่อเนื่องกันไป โดยเฉพาะในพื้นที่ที่เส้นทางคมนาคมถูกตัดขาด ให้สนับสนุนติดตั้งสะพานทางทหารเร่งด่วนให้ประชาชนสามารถสัญจรได้โดยไม่ถูกตัดขาด โดยให้ประสานทำงานร่วมกับส่วนราชการ อาสาสมัครจิตอาสาและภาคเอกชนในพื้นที่ เพื่อบรรเทาความเดือดร้อนประชาชนในพื้นที่ประสบอุทกภัย พร้อมกันนี้ นรม.และรมว.กห.ได้แสดงความเสียใจกับกำลังพลที่ได้รับบาดเจ็บสาหัส 2 นาย จากอุบัติเหตุไฟฟ้าแรงสูงช๊อต ระหว่างนำเครื่องมือช่างลงช่วยเหลือในพื้นที่ อ.คอนสวรรค์ จว.ชัยภูมิ โดยขอให้กองทัพบกให้การช่วยเหลือดูแลการรักษาพยาบาลให้ดีที่สุด พร้อมทั้งขอให้เจ้าหน้าที่ทุกฝ่ายใช้ความระมัดระวังและปฏิบัติหน้าที่โดยไม่ประมาท
โฆษก กห. เปิดเผยว่า ตั้งแต่ 23 ก.ย.64 ถึงปัจจุบัน กห.โดยทุกเหล่าทัพ ได้หมุนเวียนกำลังพลกว่า 10,000 นาย พร้อมเครื่องจักรและเครื่องมือช่าง เช่น รถขุดตัก เครื่องสูบน้ำ เรือผลักดันนำ้และสะพานเครื่องหนุนมั่น รวมทั้งยานพาหนะกว่า 750 คัน เช่น รถบรรทุกลำเลียง รถบรรทุกน้ำ รถประปาสนาม รถครัวสนาม และเรือท้องแบนกว่า 200 ลำ พร้อมทั้งเจ้าหน้าที่ทางการแพทย์ สนับสนุนลงให้การช่วยเหลือเร่งด่วนประชาชนใน 31 จังหวัดทั้งภาคเหนือ ภาคตะวันออกเฉียงเหนือ ภาคตะวันออกและภาคกลางที่ได้รับผลกระทบจากอุทกภัยเป็นพื้นที่วงกว้าง ในการอพยพประชาชนออกจากพื้นที่ประสบภัยไปยังพื้นที่ปลอดภัย และให้การช่วยเหลือประชาชนที่ติดค้างในพื้นที่ ทั้งการแจกสิ่งของบรรเทาทุกข์ อาหารและเครื่องดื่ม รวมทั้งจัดชุดแพทย์เคลื่อนที่ให้การช่วยเหลือดูแลผู้ป่วยและผู้สูงอายุ
ขณะเดียวกัน กำลังพลทหารของทุกเหล่าทัพ ได้ร่วมกันบรรจุกระสอบทรายกว่า 63,500 กระสอบ จัดทำพนังกั้นน้ำและสนับสนุนเครื่องมือช่างเปิดทางน้ำ กำจัดวัชพืชบริเวณประตูน้ำและคอคอดของลำน้ำ รวมทั้งติดตั้งเครื่องสูบน้ำและเรือผลักดันน้ำ 26 ลำ เร่งระบายน้ำออกจากพื้นที่ลงแม่น้ำสายหลักต่างๆ เพื่อลดความเสียหายให้เร็วที่สุด พร้อมทั้งได้ติดตั้งสะพานทางทหาร จำนวน 3 แห่งและซ่อมแซมสะพานในพื้นที่ที่น้ำป่าไหลหลากและเส้นทางถูกตัดขาดในพื้นที่ จว.ชัยภูมิ เพชรบูรณ์และพะเยา
สำหรับในอีก 13 จังหวัดที่สถานการณ์เริ่มคลี่คลายแล้ว กห.โดยทุกเหล่าทัพ ได้จัดแบ่งกำลังลงทำงานร่วมกับจิตอาสาและส่วนราชการในพื้นที่ เร่งขนย้ายซากปรักหักพังและทำสะอาดในพื้นที่สาธารณะ พร้อมกับสนับสนุนการลงสำรวจความเสียหายและซ่อมแซมสาธารณูปโภคเร่งด่วนที่จำเป็น โดยจะให้การสนับสนุนช่วยเหลือต่อเนื่องกันไปถึงการฟื้นฟูในพื้นที่ที่ได้รับความเสียหาย เพื่อให้ประชาชนสามารถกลับไปใช้ชีวิตตามปกติได้โดยเร็วที่สุดต่อไป
วันอังคารที่ 5 ตุลาคม 2564
พม. เร่งช่วยเหลือครอบครัวยายป่วยหลายโรครุมเร้า ถูกน้ำท่วมบ้านและซัดพังทั้งหลังที่จังหวัดชัยภูมิ
พม. เร่งช่วยเหลือครอบครัวยายป่วยหลายโรครุมเร้า ถูกน้ำท่วมบ้านและซัดพังทั้งหลังที่จังหวัดชัยภูมิ
วันนี้ (5 ต.ค. 64) เวลา 10.00 น. ที่กระทรวงการพัฒนาสังคมและความมั่นคงของมนุษย์ สะพานขาว ถนนกรุงเกษม กทม.นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)เปิดเผยว่า จากกรณีมีการนำเสนอข่าว คุณยายวัย 84 ปี ป่วยหลายโรครุมเร้า ถูกน้ำท่วมบ้านจนพังทั้งหลังที่จังหวัดชัยภูมิ นั้น กระทรวงการพัฒนาสังคมและความมั่นคงของมนุษย์ (พม.) โดยสำนักงานพัฒนาสังคมและความมั่นคงของมนุษย์จังหวัดชัยภูมิ ทีม One Home พม. จังหวัดชัยภูมิ พร้อมภาคีเครือข่าย และอาสาสมัครพัฒนาสังคมและความมั่นคงของมนุษย์ (อพม.) ได้ลงพื้นที่ตรวจสอบข้อเท็จจริง พบว่า คุณยายไม่ได้ประกอบอาชีพ เนื่องจากชราภาพ มีอาการหูตึง ยังไม่มีบัตรประจำตัวคนพิการ มีโรคประจำตัว ได้แก่ โรคหัวใจ โรคไขมันอุดตันเส้นเลือด โรคความดันโลหิตสูง และโรคหอบ อาศัยอยู่บ้านกับลูกสาว ลูกเขย ลูกชาย และหลานชาย 2 คน รวม 6 คน อาชีพหลักของครอบครัวประกอบอาชีพ เกษตรกรรมและรับจ้างทั่วไป รายได้ไม่แน่นอน ขณะนี้ ลูกชายยังคงมีภาวะวิตกกังวล และเป็นห่วงบ้านที่ได้รับความเสียหาย ซึ่งครอบครัวดังกล่าวประสบเหตุอุทกภัย ตั้งแต่วันที่ 25 ก.ย. 64 จนถึงปัจจุบัน น้ำท่วมบ้านได้รับความเสียหายเกือบทั้งหลัง ทำให้ประสบสภาวะยากลำบาก โดยขณะนี้อาศัยอยู่บ้านญาติ ทั้งนี้ จึงได้เร่งให้ความช่วยเหลือด้วยการมอบถุงยังชีพ หน้ากากอนามัย และผ้าห่ม เพื่อบรรเทาความเดือดร้อนในเบื้องต้น และพิจารณาช่วยเหลือเงินสงเคราะห์ครอบครัว สำหรับกรณีบ้านได้รับความเสียหายจากน้ำท่วม จะพิจารณาช่วยเหลือการปรับปรุง ซ่อมแซมที่อยู่อาศัยของผู้สูงอายุ นอกจากนี้ กระทรวง พม. ยังได้บูรณาการหน่วยงานที่เกี่ยวข้องให้การช่วยเหลืออย่างครบวงจร ทั้งเรื่องการดูแลสุขภาพของคุณยาย การส่งเสริมอาชีพ การสร้างรายได้ของสมาชิกในครอบครัว ส่งเสริมเรื่องการศึกษาของหลาน โดยมีการจัดเก็บข้อมูลกลุ่มเปราะบางรายครัวเรือน และนำข้อมูลเข้าบันทึกในสมุดพกครอบครัว ตามโครงการบูรณาการพัฒนาคุณภาพชีวิตกลุ่มเปราะบางรายครัวเรือน ซึ่งจะมีเจ้าหน้าที่กระทรวง พม. และ อพม. ติดตามให้การช่วยเหลือดูแลอย่างต่อเนื่องรวมทั้งเทศบาลตำบลลุ่มลำชี จะติดตามให้ความช่วยเหลือต่อไป
นางพัชรีกล่าวเพิ่มเติมว่า สำหรับกลุ่มเปราะบาง และประชาชนที่กำลังประสบปัญหาความเดือดร้อนจากอุทกภัย สามารถติดต่อขอความช่วยเหลือได้ที่ 1) ศูนย์ช่วยเหลือสังคม สายด่วน พม. โทร.1300 2) สายด่วนคนพิการ โทร. 1479 3) สำนักงานพัฒนาสังคมและความมั่นคงของมนุษย์จังหวัดทั่วประเทศ และ 4) อาสาสมัครพัฒนาสังคมฯ (อพม.) ในพื้นที่
วันอังคารที่ 7 กันยายน 2564
สธ. รับมอบอุปกรณ์ทางการแพทย์ และยาสมุนไพร สู้ภัยโควิด 19 สนับสนุนศูนย์ลมใต้ปีก
กระทรวงสาธารณสุข รับมอบอุปกรณ์ทางการแพทย์และเครื่องอุปโภค จากหน่วยงานภาคเอกชน อาทิ ถังออกซิเจนถังใหญ่ อุปกรณ์เครื่องช่วยหายใจ เครื่องพ่นแอลกอฮอล์ทำความสะอาดดิจิทัล ยาฟ้าทะลายโจร สนับสนุนการทำงานของศูนย์ลมใต้ปีก
กระทรวงสาธารณสุข รับมอบอุปกรณ์ทางการแพทย์และเครื่องอุปโภค จากหน่วยงานภาคเอกชน อาทิ ถังออกซิเจนถังใหญ่ อุปกรณ์เครื่องช่วยหายใจ เครื่องพ่นแอลกอฮอล์ทำความสะอาดดิจิทัล ยาฟ้าทะลายโจร สนับสนุนการทำงานของศูนย์ลมใต้ปีกส่งถังออกซิเจนให้ผู้ป่วยระหว่างรอเข้ารักษาในโรงพยาบาล
วันนี้ (7 กันยายน 2564) ที่สำนักงานปลัดกระทรวงสาธารณสุข จ.นนทบุรี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย นายแพทย์ณรงค์ สายวงศ์ รองปลัดกระทรวงสาธารณสุข นายแพทย์ธเรศ กรัษนัยรวิวงศ์ อธิบดีกรมสนับสนุนบริการสุขภาพ และคณะผู้บริหาร รับมอบอุปกรณ์ทางการแพทย์และยาสมุนไพร จากคุณนรเทพ เชาวน์วิวัฒน์ ประธานกรรมการห้างสมานฉันท์ยาไทยกรุ๊ป บริษัทยาและสมุนไพรในเครือ ประกอบด้วย ถังออกซิเจนถังใหญ่ จำนวน 5 ถัง อุปกรณ์เครื่องช่วยหายใจ 1 ชุด เครื่องพ่นแอลกอฮอล์ทำความสะอาดดิจิทัล 5 เครื่อง ยาฟ้าทะลายโจร 100 ขวด ยาดมสมุนไพรตราโบว์แดง 100 กระปุก เจลแอลกอฮอล์ 75% จำนวน 500 หลอด มอบแก่หน่วยงานสาธารณสุข
ดร.สาธิต กล่าวว่า สถานการณ์โควิด 19 เป็นเรื่องที่คนไทยได้แสดงน้ำใจช่วยเหลือกัน ขอขอบคุณผู้มีจิตศรัทธาจากภาคเอกชนที่ นำอุปกรณ์ทางการแพทย์และยาสมุนไพรมามอบให้เพื่อสนับสนุนการดำเนินงานในการดูแลผู้ป่วย ทั้งนี้ กระทรวงสาธารณสุขจะนำไปสนับสนุนการทำงานของศูนย์ลมใต้ปีก ของกรมสนับสนุนบริการสุขภาพ (สบส.) กระทรวงสาธารณสุข ที่ตั้งขึ้นเพื่อสนับสนุนออกซิเจนทางการแพทย์ ให้แก่ผู้ป่วยโรคโควิด 19 ที่แยกกักตัวที่บ้าน (Home Isolation : HI) และชุมชนศูนย์พักคอย (Community Isolation : CI) เพื่อประคองอาการผู้ป่วยระหว่างรอเข้าระบบการรักษาในโรงพยาบาล ทั้งนี้ ผู้ป่วยที่ต้องการความช่วยเหลือขอสนับสนุนถังออกซิเจน สามารถติดต่อได้ 3 ช่องทาง คือ สายด่วนกรม สบส. 1426 หรือเว็บไซต์http://oxygen.hss.moph.go.th/ และเครือข่ายจิตอาสาโดยไม่เสียค่าใช้จ่าย
************************************* 7 กันยายน 2564
วันพุธที่ 27 เมษายน 2565
กรมการขนส่งทางบก เปิดเผยสถิติการใช้บริการช่องทางชำระภาษีรถประจำปีในเขตกรุงเทพมหานคร ประจำเดือนมีนาคม 2565 ยอดใช้บริการช่องทางออนไลน์เพิ่มขึ้นต่อเนื่อง
...
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคม เปิดเผยว่า ปัจจุบันประชาชนสามารถเลือกใช้บริการชำระภาษีรถประจำปีได้หลากหลายช่องทาง โดยเฉพาะบริการรับชำระภาษีรถประจำปีผ่านระบบออนไลน์ ทั้งที่เว็บไซต์กรมการขนส่งทางบก (ขบ.) https://eservice.dlt.go.th หรือผ่านแอปพลิเคชัน DLT Vehicle Tax ซึ่งได้รับความนิยมจากประชาชนเพิ่มมากขึ้นอย่างต่อเนื่อง เนื่องจากเป็นช่องทางที่มีความสะดวก เข้าถึงง่ายได้ทุกที่ อยู่ที่ไหนก็สามารถชำระภาษีรถประจำปีได้ ไม่ต้องเดินทาง ลดความเสี่ยงจากการติดเชื้อไวรัส COVID-19 ทำให้สถิติการชำระภาษีรถประจำปีในเขตกรุงเทพมหานคร ประจำเดือนมีนาคม 2565 โดยเฉพาะผ่านทางเว็บไซต์ https://eservice.dlt.go.th มีผู้ใช้บริการสูงขึ้นถึง 67,482 คัน และผ่านแอปพลิเคชัน DLT Vehicle Tax มีผู้ใช้บริการจำนวน 10,004 คัน โดยเชื่อมั่นว่าหลังจากนี้จะได้รับความนิยมจากประชาชนเจ้าของรถอย่างต่อเนื่อง ในส่วนของสถิติการรับชำระภาษีรถประจำปีที่สำนักงานขนส่งกรุงเทพมหานครพื้นที่ 1 - 5 มีผู้ใช้บริการจำนวน 429,235 คัน บริการเลื่อนล้อต่อภาษี (Drive Thru for Tax) จำนวน 98,486 คัน ในขณะที่การให้บริการชำระภาษีผ่านตู้รับชำระภาษีรถประจำปีอัตโนมัติ (Kiosk) มีผู้ใช้บริการจำนวน 2,049 คัน เคาน์เตอร์เซอร์วิส จำนวน 13,488 คัน ที่ทำการไปรษณีย์ จำนวน 974 คัน และผ่านแอปพลิเคชัน mPAY และ Truemoney Wallet จำนวน 1,135 คัน รวมมียอดผู้ใช้บริการชำระภาษีประจำเดือนมีนาคม 2565 จำนวนทั้งสิ้น 622,853 คัน
รองอธิบดีกรมการขนส่งทางบก กล่าวเพิ่มเติมว่า จากจำนวนผู้ใช้บริการชำระภาษีรถประจำเดือนมีนาคม 2565 โดยเฉพาะจากช่องทางรับชำระภาษีรถประจำปีผ่านระบบออนไลน์ ซึ่งเป็นผลจากการที่ ขบ. มุ่งมั่นพัฒนาบริการรับชำระภาษีรถประจำปีผ่านระบบออนไลน์ เพื่ออำนวยความสะดวกให้ประชาชนเจ้าของรถไม่ต้องเดินทางมาที่สำนักงานขนส่ง ซึ่งจะช่วยลดความเสี่ยงจากการติดเชื้อไวรัส COVID-19 โดยปัจจุบันรองรับรถยนต์และรถจักรยานยนต์ได้ทุกอายุการใช้งาน โดยกรณีเป็นรถที่ค้างชำระภาษีเกินกว่า 1 ปี หรือรถเก๋ง รถกระบะ รถตู้ ที่มีอายุการใช้งานเกิน 7 ปี หรือรถจักรยานยนต์ที่มีอายุการใช้งานเกิน 5 ปี ต้องนำรถเข้าตรวจและมีผล “ผ่าน” การตรวจสภาพรถจากสถานตรวจสภาพรถเอกชน (ตรอ.) ก่อนดำเนินการชำระภาษีรถผ่านช่องทางออนไลน์ที่เว็บไซต์กรมการขนส่งทางบก https://eservice.dlt.go.th หรือผ่านแอปพลิเคชัน DLT Vehicle Tax รอรับเครื่องหมายแสดงการเสียภาษีและใบเสร็จรับเงินทางไปรษณีย์ ภายใน 5 วันทำการ นับจากวันชำระเงิน ซึ่งเจ้าของรถสามารถชำระภาษีรถล่วงหน้าได้ภายใน 90 วัน ก่อนวันที่ภาษีรถสิ้นอายุ สำหรับกรณีรถที่สูญหาย ชำรุดและอยู่ระหว่างการซ่อม หรือเลิกใช้แล้ว เจ้าของรถต้องมาติดต่อขอแจ้งการหยุดใช้รถต่อนายทะเบียน ณ สำนักงานขนส่งที่รถจดทะเบียนไว้ทันที หากไม่แจ้งการหยุดใช้รถและปล่อยให้รถค้างชำระภาษีถึง 3 ปี ทะเบียนรถจะถูกระงับ ทำให้ไม่สามารถดำเนินการทางทะเบียนรถได้ และจะต้องชำระภาษีรถที่ค้างชำระย้อนหลังอีกด้วย ทั้งนี้ หากเจ้าของรถมีความประสงค์ขอใช้รถต่อในภายหลัง สามารถดำเนินการแจ้งใช้รถดังกล่าวได้ เพียงใช้หลักฐานคู่มือจดทะเบียนรถ สำเนาบัตรประจำตัวประชาชน แผ่นป้ายทะเบียนรถ แบบคำขอแจ้งใช้รถที่แจ้งไม่ใช้รถไว้ และหลักฐาน พ.ร.บ. คุ้มครองผู้ประสบภัยจากรถ
วันเสาร์ที่ 13 สิงหาคม 2565
รัฐบาลเชิญชวนประชาชนดาวน์โหลดใช้แอปพลิเคชัน “ทางรัฐ”  ช่องทางรวมบริการภาครัฐ ทั้งเช็คสวัสดิการ ประกันสังคม  เครดิตบูโร ค่าน้ำ ค่าไฟ ตรวจสอบใบสั่งจราจร ครบจบในแอปเดียว
รัฐบาลเชิญชวนประชาชนดาวน์โหลดใช้แอปพลิเคชัน “ทางรัฐ”  ช่องทางรวมบริการภาครัฐ ทั้งเช็คสวัสดิการ ประกันสังคม  เครดิตบูโร ค่าน้ำ ค่าไฟ ตรวจสอบใบสั่งจราจร ครบจบในแอปเดียว
วันที่ 13 ส.ค. 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากที่รัฐบาลภายใต้การนำของพล.อ.ประยุทธ์ จันทร์โอชา นายกรัฐมนตรีและรมว.กลาโหม ได้ขับเคลื่อนนโยบายรัฐบาลดิจิทัลอย่างต่อเนื่อง เมื่อไม่นานมานี้ได้เปิดตัวแอปพลิเคชัน “ทางรัฐ” ซึ่งเป็นแพลตฟอร์มกลางที่รวบรวมช่องการทางการให้บริการของภาครัฐที่สำคัญไว้เป็นแหล่งเดียว เพื่ออำนวยความสะดวกให้กับประชาชน
รัฐบาลขอเชิญชวนประชาชนดาวน์โหลดและใช้บริการแอปพลิเคชันทางรัฐ เพื่อเข้าถึงบริการของหน่วยงานต่างๆ อย่างสะดวกสบาย กว่า 65 บริการ โดยสามารถดาวน์โหลดได้จากทั้ง App Store สำหรับผู้ใช้เครื่องมือสื่อสารระบบ iOS และ Google Play สำหรับผู้ใช้ระบบ Android
น.ส.ไตรศุลี กล่าวว่า แอปพลิเคชันทางรัฐ ให้บริการทั้งการค้นหาข้อมูลและรับบริการภาครัฐ การยื่นคําขอ จองคิว ตรวจสอบสิทธิต่างๆ เช่น การตรวจสอบสิทธิที่เกี่ยวกับข้อมูลส่วนบุคคล อย่างการเช็คข้อมูลเครดิตบูโร เช็คสิทธิเลือกตั้ง การแจ้งเหตุไม่ไปเลือกตั้ง ข้อมูลใบขับขี่ บัตรประจำตัวคนพิการ สิทธิประโยชน์ อสม. ส่วนบริการด้านการศึกษา สามารถขอหนังสือรับรองผล O-Net ได้
ตรวจสอบสิทธิประโยชน์หรือสวัสดิการ อาทิ เงินอุดหนุนเด็ก ตรวจสอบข้อมูลเงินอุดหนุน/เงินสงเคราะห์ของกระทรวงพัฒนาสังคมและความมั่นคงของมนุษย์ การแจ้งเหตุด่วน เหตุร้ายหรือปัญหาสังคม ข้อมูลกองทุนบำเหน็จบำนาญข้าราชการ (กบข.) กองทุนการออมแห่งชาติ (กอช.) การกู้ยืมเงินเพื่อคนพิการ การตรวจสอบสิทธิประกันสังคม สิทธิหลักประกันสุขภาพ
นอกจากนี้ ยังมีบริการข้อมูลตรวจสอบใบสั่งจราจร ข้อมูลทะเบียนรถ การจองคิวอบรมใบขับขี่ บริการตรวจสอบและชำระเงินค่าน้ำ ค่าไฟฟ้า ตรวจสอบข้อมูลที่ดิน แจ้งเอกสารหาย ตรวจสอบบุคคลล้มละลาย ตลอดจนบริการยุติธรรมใส่ใจ อาทิ การขอรับเงินช่วยเหลือของผู้เสียหายและจำเลยในคดีอาญา การวางเงินประกันขอปล่อยตัวชั่วคราว การขอเงินเยียวยากรณีถูกละเมิดสิทธิมนุษยชน เป็นต้น
น.ส.ไตรศุลี กล่าวว่า แอปพลิเคชันทางรัฐ ได้รับการพัฒนาโดยสำนักงานพัฒนารัฐบาลดิจิทัล (องค์การมหาชน) โดยเป็นการพัฒนาภายใต้ แผนแม่บทพอร์ทัลกลางเพื่อประชาชนระยะ 3 ปี ซึ่งเป็นส่วนหนึ่งของยุทธศาสตร์ชาติ 20 ปี เรื่องการบริการประชาชนและประสิทธิภาพภาครัฐ (พ.ศ.2561 – 2580) ในด้านการพัฒนาการให้บริการภาครัฐผ่านการนำเทคโนโลยีดิจิทัลมาประยุกต์ใช้ตั้งแต่ต้นจนจบกระบวนการ
แผนแม่บทพอร์ทัลกลางฯ ดำเนินการระหว่างปี 2564-2566 ซึ่งขณะนี้อยู่ใน ระยะที่ 2 หรือ ระยะเติมเต็ม ที่ให้บริการขยายขอบเขตครอบคลุมบริการยอดนิยมมากกว่า 60 บริการ ส่วนระยะที่3 ระยะต่อยอด ในปีงบประมาณ 2566 จะครอบคลุมงานบริการเฉพาะทาง อาทิ การเงินและภาษี การเดินทาง ความมั่นคงปลอดภัย ที่อยู่อาศัยและที่ดิน การทำงาน การเกษตร การศึกษา สิทธิพลเมือง ทะเบียนราษฎร สิ่งแวดล้อม สิทธิและสวัสดิการขั้นพื้นฐาน เช่น การแจ้งเกิด ข้อมูลทางด่วนแก้หนี้ การขอเงินทุนกู้ยืมเพื่อบรรเทาความเดือดร้อนด้านการเกษตร การหางานสำหรับคนพิการ การจองเลขทะเบียนรถยนต์ และการขอความช่วยเหลือคนไทยในต่างแดน เป็นต้น
วันศุกร์ที่ 17 ธันวาคม 2564
“สาธิต” เผยระบบคัดกรองผู้เดินทางต่างประเทศมีความพร้อมสูง รับนักท่องเที่ยวได้
รัฐมนตรีช่วยว่าการกระทรวงสาธารณสุข ตรวจมาตรการคัดกรองผู้เดินทางจากต่างประเทศที่ท่าอากศยานสุวรรณภูมิ เตรียมรายงาน ครม.ว่าระบบมีความพร้อมสูง เดินหน้ารับนักท่องเที่ยวต่อได้ เหตุอัตราการติดเชื้อผู้เดินทางต่ำ
รัฐมนตรีช่วยว่าการกระทรวงสาธารณสุข ตรวจมาตรการคัดกรองผู้เดินทางจากต่างประเทศที่ท่าอากศยานสุวรรณภูมิ เตรียมรายงาน ครม.ว่าระบบมีความพร้อมสูง เดินหน้ารับนักท่องเที่ยวต่อได้ เหตุอัตราการติดเชื้อผู้เดินทางต่ำ ขณะที่มาตรการมีความเข้มข้น ระบบสาธารณสุขและรักษาพยาบาลพร้อมรองรับ แม้มีสายพันธุ์โอมิครอนเชื่อปีใหม่นี้ไม่สะดุดหากทุกคนมีความสุขควบคู่กับการมีวินัยป้องกันโรค
วันนี้ (17 ธันวาคม 2564) ที่ท่าอากาศยานสุวรรณภูมิ จ.สมุทรปราการ ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย นพ.ธงชัย กีรติหัตถยากร รองปลัดกระทรวงสาธารณสุข และ นพ.ธเรศ กรัษนัยรวิวงค์อธิบดีกรมสนับสนุนบริการสุขภาพ เข้าตรวจเยี่ยมกระบวนการคัดกรองผู้โดยสารขาเข้าระหว่างประเทศตามมาตรการป้องกันและควบคุมโรคโควิด 19
ดร.สาธิตกล่าวว่า จากการลงพื้นที่ตรวจกระบวนการคัดกรองผู้เดินทางเข้าประเทศ ทั้งระบบTest&Go แซนด์บ็อกซ์ และกักตัว พบว่ามีการจัดระบบเรียบร้อยดี แม้ช่วงแรกที่เปิดประเทศอาจมีอุปสรรคเล็กน้อย แต่เมื่อดำเนินการมาได้ระยะหนึ่งก็ราบรื่น ขั้นตอนการตรวจสอบ Thailand Pass ใช้เวลาไม่นาน รถรับส่งจากสนามบินไปยังโรงแรมเพื่อตรวจ RT-PCR ได้มาตรฐาน เพียงแต่อนาคตหากผู้โดยสารเข้ามามากขึ้น อาจต้องหารือเพิ่มบุคลากรในการคัดกรอง Thailand Pass ให้คล่องตัวมากขึ้น ถือว่ามีความมั่นใจในระบบคัดกรองได้ เนื่องจากผู้เดินทางต้องได้รับวัคซีน 2 เข็ม มีผลตรวจ RT-PCR เป็นลบ 72 ชั่วโมงก่อนเดินทาง มีประกันสุขภาพ เมื่อมาถึงประเทศไทยต้องตรวจ RT-PCR อีกครั้ง และมีแอปพลิเคชันหมอชนะติดตามตัวหากพบการติดเชื้อในภายหลังจากนี้จะรายงานที่ประชุมคณะรัฐมนตรี ว่า ระบบมีความพร้อมอย่างมากที่จะเดินหน้าต่อ แม้จะมีสายพันธุ์โอมิครอนก็ตามเนื่องจากผู้เดินทางเข้าประเทศมีอัตราการติดเชื้อต่ำ และมาตรการเราเข้มข้น จึงไม่จำเป็นต้องปิดประเทศ หรือเพิ่มมาตรการใด
ดร.สาธิตกล่าวว่า ส่วนสายพันธุ์โอมิครอนนั้นเชื่อว่าประเทศไทยต้องเจอ แต่ต้องศึกษาว่าจะทำให้มีอาการรุนแรงมากขึ้นหรือไม่ ข้อมูลเบื้องต้นคือแพร่ระบาดได้เร็ว แต่เป็นการติดเชื้อทางเดินหายใจส่วนบน อาจจะเหมือนไข้หวัด เนื่องจากไม่ได้ลงปอด ซึ่งมาตรการที่ดำเนินการอยู่นี้ยังช่วยเฝ้าระวัง ป้องกัน และติดตามผู้ติดเชื้อได้นอกจากนี้ ยังเตรียมระบบการดูแลรักษาและยาไว้พร้อม ทั้งการดูแลรักษาที่บ้านและโรงพยาบาล ซึ่งอัตราครองเตียงยังมีว่างทั้งระดับประเทศและ กทม. เครือข่ายสถานพยาบาลทั้งโรงพยาบาลรัฐ โรงพยาบาลเอกชน โรงเรียนแพทย์ โรงพยาบาลทหาร/ตำรวจมีความพร้อมทั้งหมด อย่างไรก็ตาม หากพบว่าโอมิครอนทำให้มีอาการรุนแรงมากขึ้นก็พร้อมที่จะปรับมาตรการรองรับเพื่อให้เดินหน้าต่อไปได้
“ปัจจุบันสิ่งที่ช่วยป้องกันโอมิครอนได้คือ การมารับวัคซีนควบคู่กับการป้องกันตนเองอย่างเคร่งครัด ซึ่งส่วนใหญ่มีการสวมหน้ากากอยู่แล้ว ต้องช่วยกันเว้นระยะห่าง และล้างมือบ่อยๆ หากเฝ้าระวังควบคุมโรคอย่างดีคู่ขนานกับการเปิดเศรษฐกิจ ทุกคนร่วมมือกันเต็มที่ มีความสุขไปพร้อมกับมีวินัยในการเคร่งครัดมาตรการเชื่อว่าเราจะผ่านไปได้ และปีใหม่นี้จะไม่สะดุด ส่วนการเฝ้าระวังการแพร่ระบาดหลังปีใหม่ ศบค.ได้เน้นให้ข้าราชการทำงานที่บ้านให้มากที่สุด เพื่อป้องกันการแพร่ระบาด หลังมีการเดินทางช่วงปีใหม่” ดร.สาธิตกล่าว
*********************************** 17 ธันวาคม 2564
วันอังคารที่ 4 มกราคม 2565
สธ. เผย "ร้านอาหารกึ่งผับ" ทำให้ติดโควิดหลายคลัสเตอร์ ย้ำจังหวัดเอาผิดตามกฎหมาย
กระทรวงสาธารณสุข ห่วงหลังปีใหม่อาจพบผู้ติดเชื้อโควิดเพิ่มขึ้น โดยเฉพาะเมืองใหญ่และแหล่งท่องเที่ยว ย้ำกลับมาทำงานให้เฝ้าสังเกตอาการตนเอง 14 วัน เน้นทำงานที่บ้าน และตรวจ ATK ก่อนกลับเข้าทำงาน
กระทรวงสาธารณสุข ห่วงหลังปีใหม่อาจพบผู้ติดเชื้อโควิดเพิ่มขึ้น โดยเฉพาะเมืองใหญ่และแหล่งท่องเที่ยว ย้ำกลับมาทำงานให้เฝ้าสังเกตอาการตนเอง 14 วัน เน้นทำงานที่บ้าน และตรวจATK ก่อนกลับเข้าทำงานเผย “ร้านอาหารกึ่งผับ” ไม่ทำตามมาตรการ เป็นต้นเหตุหลายคลัสเตอร์ ย้ำจังหวัดเอาผิดตามกฎหมายเตรียมเสนอเลื่อนระบบ Test &Go ออกไปต่อ ส่วนผับบาร์อีก 1 เดือนค่อยประเมิน
วันนี้ (4 มกราคม 2565) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นพ.โอภาส การย์กวินพงศ์ อธิบดีกรมควบคุมโรค แถลงสถานการณ์โควิด 19 ว่า วันนี้ประเทศไทยรายงานผู้ติดเชื้อโควิด 19 รายใหม่ 3,091 ราย โดยมาจากต่างประเทศ 124 ราย รักษาหาย 2,688 ราย ผู้เสียชีวิต 12 ราย ยังเป็นผู้สูงอายุและมีโรคประจำตัวเรื้อรัง ดังนั้น ขอให้ลูกหลานพาผู้สูงอายุไปรับวัคซีน ส่วนสถานการณ์ ทั่วโลกพบผู้ติดเชื้อเพิ่มขึ้น ทำให้ผู้เดินทางเข้าประเทศมีโอกาสนำเชื้อเข้ามามากขึ้น จึงได้ชะลอการเข้าประเทศในระบบTest & Go ซึ่งพบการติดเชื้อประมาณ 2% เหลือระบบภูเก็ตแซนด์บ็อกซ์และระบบกักตัว อย่างไรก็ตามผู้ที่ลงทะเบียนระบบ Test & Go ไว้และยังไม่ได้เดินทางมา ยังไม่อยากให้เดินทางเข้ามาในขณะนี้ เนื่องจากเพิ่มความเสี่ยงการนำเชื้อเข้าประเทศ จึงจะเสนอเลื่อนระบบ Test & Go ออกไปอีก ส่วนระบบแซนด์บ็อกซ์ จังหวัดที่มีความพร้อมสามารถขออนุญาตเปิดแซนด์บ็อกซ์เพิ่มเติมได้
“แนวโน้มผู้ป่วยอาการหนักและเสียชีวิตลดลง แต่มีสัญญาณผู้ติดเชื้อจะเพิ่มขึ้นในช่วงหลังปีใหม่ เนื่องจากมีกิจกรรมเฉลิมฉลอง การเดินทางและท่องเที่ยว โดยเฉพาะจังหวัดที่แหล่งท่องเที่ยวหรือเป็นเมืองใหญ่ที่คนต้องกลับเข้ามาทำงาน ดังนั้น หลังกลับจากปีใหม่ให้เฝ้าสังเกตอาการตัวเอง 14 วัน เน้นทำงานที่บ้าน หากต้องกลับเข้าทำงานให้ตรวจATK อย่างสม่ำเสมอ และหากพบผลบวกให้ติดต่อสายด่วน 1330 เพื่อลงทะเบียนและเข้าระบบดูแลรักษาที่บ้าน (Home Isolation) หากพบการระบาดในโรงงาน ให้แยกมารักษา ไม่ควรปิดโรงงาน เพราะจะเกิดการกระจายตัวกลับบ้านทำให้เกิดการแพร่เชื้อมากขึ้น ซึ่งหากเร่งรัดการฉีดวัคซีน และยังป้องกันตนเองสูงสุดใช้มาตรการ COVID Free Setting จะช่วยให้สถานการณ์ผู้ติดเชื้อไม่สูงขึ้นเหมือนที่คาดการณ์ได้” นพ.โอภาสกล่าว
นพ.โอภาสกล่าวต่อว่า ส่วนแนวโน้มการติดเชื้อในประเทศระยะหลัง เกิดจากกิจกรรมรวมตัวโดยไม่ใส่หน้ากาก อยู่ในห้องปิดอับ โดยเฉพาะร้านอาหารกึ่งผับ ซึ่งผับบาร์ยังไม่มีนโยบายให้เปิด หลายร้านจึงปรับมาขออนุญาตเปิดเป็นร้านอาหาร แต่ยังปฏิบัติเหมือนเป็นผับบาร์ตามเดิม ไม่ทำตามมาตรการCOVID Free Setting เช่นกรณี จ.อุบลราชธานี พบมีการปิดม่าน อากาศไม่ถ่ายเท โต๊ะเก้าอี้หนาแน่น แสดงดนตรี ดื่มสุรา ส่งเสริมการขาย ไม่สวมหน้ากาก พูดคุยเสียงดัง และร้องเพลง ได้ให้เจ้าหน้าที่ที่เกี่ยวข้องแจ้งความดำเนินคดีตามกฎหมาย ซึ่งมีความผิดทั้ง พ.ร.บ.โรคติดต่อ และ พ.ร.ก.ฉุกเฉิน โดยรองนายกรัฐมนตรีและรัฐมนตรีว่าการกระทรวงสาธารณสุข ได้ย้ำให้คณะกรรมการโรคติดต่อจังหวัดเข้มงวดสถานที่เสี่ยงเหล่านี้ หากไม่ปฏิบัติตามมาตรการให้ดำเนินการตามกฎหมายเด็ดขาด ส่วนประชาชนขอให้งดไปใช้บริการเพราะอาจนำเชื้อกลับไปติดผู้สูงอายุที่บ้านและมีความเสี่ยงอาการหนักและเสียชีวิตได้ ทั้งนี้ อีกประมาณ 1 เดือนจึงจะพิจารณาเรื่องการเปิดผับบาร์อีกครั้ง
************************************** 4 มกราคม 2565
วันพฤหัสบดีที่ 21 กรกฎาคม 2565
สำนักงานสลากฯ เปิดแนวทางคัดเลือกผู้ซื้อ – จองล่วงหน้าสลากกินแบ่งรัฐบาล พร้อมกำหนดวันสุ่มคัดเลือกผู้ได้สิทธิ 10 ส.ค.นี้
จากการที่สำนักงานสลากฯ เปิดรับสมัครลงทะเบียนเป็นผู้ซื้อ-จองล่วงหน้าสลากกินแบ่งรัฐบาล เมื่อ 1-31 มกราคม 2565 มีผู้สมัครกว่า 910,339 ราย ทั้งนี้ จะต้องเป็นผู้มีคุณสมบัติตามที่สำนักงานกำหนด นำไปทำการสุ่มคัดเลือก ให้ได้จำนวนที่ต้องการ 70,000 ราย
วันนี้ (21 กรกฎาคม 65) เวลา 15.00 น. ที่สำนักงานสลากกินแบ่งรัฐบาล นายลวรณ แสงสนิท ประธานกรรมการสลากกินแบ่งรัฐบาล นายธนวรรธน์ พลวิชัย กรรมการและโฆษกคณะกรรมการฯ พร้อมด้วย พันโท หนุน ศันสนาคม ผู้อำนวยการ เปิดเผยว่า จากการที่สำนักงานสลากฯ เปิดรับสมัครลงทะเบียนเป็นผู้ซื้อ-จองล่วงหน้าสลากกินแบ่งรัฐบาล เมื่อ 1-31 มกราคม 2565 มีผู้สมัครกว่า 910,339 ราย ทั้งนี้ จะต้องเป็นผู้มีคุณสมบัติตามที่สำนักงานกำหนด คือต้องไม่เป็นข้าราชการ พนักงานของรัฐ หรือลูกจ้างผู้มีรายได้ประจำ ซึ่งสำนักงานฯ ได้ประสานตรวจสอบข้อมูลจากกระทรวงมหาดไทย กรมบัญชีกลาง กองทุนการออมแห่งชาติ และกระทรวงการคลัง หากผู้สมัครมีจำนวนเกินกว่าที่กำหนด ให้ทำการสุ่มคัดเลือก ทั้งนี้ สำนักงานฯ จะพิจารณาผู้สมัครที่ถือบัตรสวัสดิการแห่งรัฐก่อน และจากการตรวจสอบข้อมูล มีผู้ผ่านการตรวจสอบบัตรสวัสดิการแห่งรัฐ จำนวน 314,152 ราย ซึ่งตัดรายชื่อผู้ที่ได้เป็นตัวแทนสลากดิจิทัลออกไปแล้ว เพื่อนำไปทำการสุ่มคัดเลือก ให้ได้จำนวนที่ต้องการ 70,000 ราย
ในส่วนของวิธีการนั้น สำนักงาน ฯ จะออกประกาศให้ผู้มีสิทธิที่จะเข้าสู่กระบวนการสุ่มคัดเลือกได้มีเวลาตรวจสอบรายชื่อ 7 วัน ก่อนที่จะทำการสุ่มคัดเลือก ซึ่งจะจัดขึ้นในวันที่ 10 สิงหาคม 2565 โดยจะมีการสุ่มคัดเลือกทีละจังหวัด ตามเวลาที่กำหนดซึ่งจะแจ้งล่วงหน้าก่อนเวลาดำเนินการ และมีการถ่ายทอดสดผ่าน Facebook และเว็บไซต์ของสำนักงาน ตลอดทั้งกระบวนการตั้งแต่ต้นจนจบ เพื่อให้พี่น้องประชาชนรับชมและตรวจสอบความโปร่งใสในการดำเนินการไปพร้อมๆ กัน นอกจากนี้ จะเชิญผู้ว่าราชการจังหวัดทุกจังหวัด เข้าร่วมสังเกตการณ์เป็นสักขีพยาน พร้อมด้วยคณะกรรมการจัดทำบัญชีผู้ซื้อ-จองล่วงหน้าสลากกินแบ่งรัฐบาล ซึ่งเป็นผู้แทนจากกระทรวงมหาดไทย กระทรวงการพัฒนาสังคมและความมั่นคงของมนุษย์ กรมบัญชีกลาง สำนักงานตำรวจแห่งชาติ สื่อมวลชนและ ผู้เชี่ยวชาญจากกระทรวงดิจิทัลเพื่อเศรษฐกิจและสังคม และจะมีการเชิญสื่อมวลชนทุกแขนงเข้าร่วมสังเกตการณ์ในการดำเนินการด้วย คาดว่าจะสามารถประกาศรายชื่อ และเริ่มทำรายการซื้อจองล่วงหน้าได้ ภายในเดือนกันยายน 2565
สำหรับการเพิ่มจำนวนสลากดิจิทัลเป็น 9.1 ล้านฉบับนั้น จะเริ่มในงวดวันที่ 16 สิงหาคม 2565 และในงวดดังกล่าว จะมีการเปิดตัวเลือกร้านค้าคนพิการเพิ่มแก่ผู้ซื้อ เพื่อสามารถเลือกซื้อสลากจากตัวแทนจำหน่ายคนพิการได้ และจะพัฒนาให้แอปเป๋าตัง สามารถควบคุมการทำงานด้วยเสียงได้ เพื่อให้ใช้งานได้สำหรับผู้พิการทางสายตา ขณะนี้ อยู่ระหว่างการหารือร่วมกับสมาคมคนพิการตาบอด เพื่อพัฒนาให้ตอบโจทย์ผู้จำหน่ายสลากด้วย
วันอังคารที่ 16 พฤศจิกายน 2564
กสร. เปิดรับสมัครเลือกตั้งผู้แทนฝ่ายนายจ้าง/ลูกจ้าง ตามกฎหมายความปลอดภัย อาชีวอนามัยฯ 2 คณะ
กสร. เชิญชวนให้สมาคมนายจ้าง รัฐวิสาหกิจ สหภาพแรงงาน สหภาพแรงงานรัฐวิสาหกิจ ส่งผู้แทนเพื่อสมัครเลือกตั้งผู้แทนฝ่ายนายจ้างและผู้แทนฝ่ายลูกจ้างในคณะกรรมการตามกฎหมายว่าด้วยความปลอดภัย อาชีวอนามัย และสภาพแวดล้อมในการทำงาน จำนวน 2 คณะ ยื่นใบสมัครภายใน 3 ธันวาคม
นายนิยม สองแก้ว อธิบดีกรมสวัสดิการและคุ้มครองแรงงานกล่าวว่า ความปลอดภัย อาชีวอนามัย และสภาพแวดล้อมในการทำงาน ถือเป็นสิ่งสำคัญที่ส่งผลให้ลูกจ้างในสถานประกอบกิจการเกิดความปลอดภัย สุขภาพอนามัยที่ดี และช่วยลดความเสี่ยงในการประสบอันตรายจากการทำงานของลูกจ้างได้ กสร.จึงขอเชิญชวนให้ สมาคมนายจ้าง รัฐวิสาหกิจ สหภาพแรงงานและสหภาพแรงงานรัฐวิสาหกิจ ส่งผู้แทนเพื่อสมัครเลือกตั้งผู้แทนฝ่ายนายจ้างและผู้แทนฝ่ายลูกจ้างในคณะกรรมการตามกฎหมายว่าด้วยความปลอดภัย อาชีวอนามัย และสภาพแวดล้อมในการทำงาน จำนวน 2 คณะ ได้แก่ 1. คณะกรรมการความปลอดภัยอาชีวอนามัย และสภาพแวดล้อมในการทำงาน 2. คณะกรรมการบริหารกองทุนความปลอดภัย อาชีวอนามัย และสภาพแวดล้อมในการทำงาน โดยจะเปิดให้สมัครเข้ารับการเลือกตั้ง ระหว่างวันที่ 22 พฤศจิกายน - 3 ธันวาคม 2564 และลงคะแนนเลือกตั้ง ระหว่างวันที่ 22 พฤศจิกายน - 16 ธันวาคม 2564 โดยสามารถดาวน์โหลดแบบเสนอชื่อและใบสมัครในเว็บไซต์ http://relation.labour.go.th ทั้งนี้ ให้ผู้สมัครเข้ารับการเลือกตั้งนำแบบเสนอชื่อพร้อมใบสมัคร ยื่นด้วยตนเองได้ที่สำนักแรงงานสัมพันธ์ ชั้น 2 ถนนมิตรไมตรี แขวงดินแดง เขตดินแดง กรุงเทพฯ
อธิบดี กสร.กล่าวเพิ่มเติมว่า สำหรับการเสนอชื่อผู้ลงคะแนนสามารถส่งแบบได้ที่สำนักแรงงานสัมพันธ์หรือทางอีเมล์ :crg.dlpw@gmail.comหรือทางไปรษณีย์นำส่ง : กรมสวัสดิการและคุ้มครองแรงงานสำนักแรงงานสัมพันธ์ ถนนมิตรไมตรี แขวงดินแดง เขตดินแดง กรุงเทพฯ 10400 และกำหนดวัน เวลา สถานที่เลือกตั้ง กสร.จะประกาศให้ทราบต่อไป โดยสามารถสอบถามรายละเอียดเพิ่มเติมได้ที่ กลุ่มงานทะเบียนกลาง สำนักแรงงานสัมพันธ์ 0 2660 2164-5